La Regidoria de Fons Europeus organitza una jornada sobre programes per a la joventut a Europa
07 de desembre de 2023

La Regidoria de Medi Ambient i Fons Europeus de Llíria ha organitzat una jornada informativa, dirigida a la joventut del municipi i que estarà enfocada en els diversos programes de formació, ocupació i voluntariat que es desenvolupen a Europa. L'objectiu d'este esdeveniment és donar a conéixer i facilitar l'accés dels joves a estes oportunitats que poden impulsar tant el seu desenvolupament personal com professional.

En la jornada “Joves a Europa”, els joves assistents rebran informació sobre els programes que ofereix la Unió Europea, a través de presentacions, testimoniatges d'altres persones que han participat en estes vivències, i sessions interactives per a resoldre dubtes. A més, l'acte estarà guiat per un gran espectacle que transmetrà la màgia de viure estes experiències.

L'activitat, que es desenvolupa des de l'Ajuntament de Llíria en col·laboració amb la Mancomunitat de Camp de Túria, se celebrarà el dimecres 20 de desembre al teatre de la Banda Primitiva, en horari d'11.00 a 13.30 hores. Està dirigida especialment a joves entre 16 i 30 anys, que tinguen interés a conéixer les eines necessàries per a accedir a estos programes.

Amb motiu d'esta jornada, la regidora de l'Àrea, Consuelo Morató, ha volgut destacar “el compromís de l'Ajuntament a donar suport als joves i facilitar-los l'accés a oportunitats que poden marcar una diferència en les seues vides”. "Els programes europeus són una porta oberta a noves experiències, coneixements i connexions que poden enriquir les seues trajectòries personals i ajudar-los descobrir noves possibilitats”, ha afegit.